Киноклуб къызэIуах
Налшык дэт Къэрал киноконцерт гъэлъэгъуапIэм иджыблагъэ къыщызэIуахащ кино фIыуэ зылъагъухэм я клуб. А Iуэхур къыхилъхьащ режиссёр щIалэ Хьэмокъуэ Олег. Абы и жэрдэмыр даIыгъащ КъБРм ЩэнхабзэмкIэ и министерствэмрэ «Южный полюс» фондымрэ.
КъБРм щэнхабзэмкIэ и министр Къумахуэ Мухьэдин, УФми КъБРми щэнхабзэмкIэ щIыхь зиIэ я лэжьа кIуэ, КъБРм и Кинематографистхэм я зэгухьэныгъэм, республикэм ЩэнхабзэмкIэ и фондым, «НалшыкНОТР» телекомпанием я унафэщI Вэрокъуэ Владимир, ЩоджэнцIыкIу Алий и цIэр зезыхьэ Къэбэрдей къэрал драмэ театрым и художественнэ унафэщI, режиссёр Фырэ Руслан сымэ жаIащ щIалэгъуалэм яхуэщхьэпэн Iуэху дахэ къызэрыхалъхьар, киногъуазджэмрэ щэнхабзэмрэ нэхъ гъунэгъуу зыхагъэгъуэзэнымкIэ ар зэрыIэмалыфIыр, киноклубым сыткIи дэIэпыкъуну зэрыхьэзырыр, щIэупщIэ зиIэ иджырей кинохэр утыку кърахьэну, абы зиужьыну, цIыху кIуапIэ хъуну зэрагуапэр.
Къумахуэ Мухьэдинрэ Вэрокъуэ Владимиррэ жаIам щIагъужащ зи узыншагъэм къимыхьхэм яхуэщIа кинотеатр мы гъэм Налшык къызэрыщызэIуахынур, «Победа» кинотеатрми и лэжьыгъэр зэрызэтрауб
лэжынур.
Хьэмокъуэ Олег утыку кърахьа фильмхэр зытеухуам кIэщIу къытеувыIащ икIи къызэхуэсахэм я упщIэ хэм жэуап иритащ. Абы и гуапэу жиIащ мазэм зэ фильмхэр къызэрагъэлъэгъуэнур икIи псори киноклубым пщIэншэу иригъэблэгъащ. Апхуэдэу щIалэгъуалэм захуигъэзащ я лэжьыгъэр зэраубзыхунум теухуа я Iуэху еплъыкIэхэмкIэ къыдэгуэшэну.
Пшыхьым щагъэлъэгъуащ дунейпсо кинофестивалхэм саугъэт къыщызыхьа фильм кIэщI зыбжанэ. Апхуэдэхэщ «Возвращение Эркина» (режиссёрыр Гуськовэ Мариещ, Урысей, 2015 гъэ), «Чаша» (режиссёрыр Музафар Мухиддинщ, Таджикистан, 2015 гъэ), «Качели гробовщика» (режиссёрыр Иманов Эльмарщ, Германие Азербайджан, 2012 гъэ), «Два соседа» (режиссёрыр Тансулпан Буракаевщ, Башкирие, 2015 гъэ) фильмхэр.
БжьыхьэлI Розэ.
